Des easchte staanane Amphitheata vo Rom woa des 29 v. Kr. untan Augustus eigweichte Amphitheata vo Statilius Taurus aufm Marsfeld (Campus Martius). 64 n. Kr. is ban grossn Brand vo Rom zasteat woan. Nochn Braund hod da Kaisa Nero am söm Staundort a Palastauloge, de Domus Aurea baun lossn. Um 72, wenige Joa nochn Stuaz vom Nero, hod sei Nochfoiga da Vespasian des Gebiet da Effentlichkeit zruckgem. Daun hoda do a staanans Amphitheata baun lossn, des ollas bisherige in dera Oat in an Schottn gstöd hod. Aus neian Bauinschriftn vom Kolosseum is bekaunt wuan, dass da Bau duach de Beut vom Jidischn Kriag fiananziat wuan is, unta aundam mid im Joa 70 graubtn Goidschotz ausm Tempe vo Jerusalem.